b'\n_START_ARTICLE_\nBiserica de lemn din V\xc4\x83leni, Maramure\xc8\x99\n_START_PARAGRAPH_\nBiserica de lemn din satul V\xc4\x83leni, comuna C\xc4\x83line\xc8\x99ti, jude\xc8\x9bul Maramure\xc8\x99 are hramul \xe2\x80\x9eSfin\xc8\x9bii Arhangheli Mihail \xc8\x99i Gavril\xe2\x80\x9d (8 noiembrie). Biserica a fost construit\xc4\x83 la \xc3\xaenceputul secolului al XVI-lea.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nConform dat\xc4\x83rilor dendocronolgice, biserica a fost ridicat\xc4\x83 la \xc3\xaenceputul secolului al XVI-lea \xc8\x99i datele istorice o localizeaz\xc4\x83 \xc3\xaen Cuhea (pe locul unei vechi biserici ctitorit\xc4\x83 de c\xc4\x83tre familia voievodului Bogdan \xc8\x99i ridicat\xc4\x83 \xc3\xaentre anii 1330-1340). \xc3\x8en V\xc4\x83leni biserica a fost adus\xc4\x83 la sf\xc3\xa2r\xc8\x99itul secolului al XVII-lea dup\xc4\x83 cercet\xc4\x83rile arhitectului Babo\xc8\x99 Alexandru, iar dup\xc4\x83 \xc8\x98ematismul din 1900 biserica s-a ridicat \xc3\xaen anul 1787 \xc8\x99i a fost a\xc8\x99ezat\xc4\x83 \xc3\xaentr-un loc nou. Tradi\xc8\x9bia ne spune c\xc4\x83 la aducerea ei un rol important l-a avut un preot originar din Cuhea. \xc3\x8en V\xc4\x83leni a slujit ca biseric\xc4\x83 parohial\xc4\x83 p\xc3\xa2n\xc4\x83 \xc3\xaen anul 1947 c\xc3\xa2nd a fost demolat\xc4\x83._NEWLINE_Datarea dendocronologic\xc4\x83 este o metod\xc4\x83 care ofer\xc4\x83 posibilitatea de a afla anul \xc3\xaen care s-a t\xc4\x83iat lemnul din care a fost construit\xc4\x83 biserica. Datarea a fost realizat\xc4\x83 de un specialist islandez \xc3\xaempreun\xc4\x83 cu arhitectul rom\xc3\xa2n Alexandru Babo\xc8\x99. \xc3\x8en 1917 au fost colectate 417 probe din 20 de biserici, cu ajutorul unui burghiu special care permite extragerea unor cilindri de lemn sub\xc8\x9biri, c\xc3\xa2t mai lungi, unde se v\xc4\x83d inelele anuale formate \xc3\xaen lemne. Analizele acestor probe s-au efectuat la un laborator din Suedia \xc8\x99i au fost reexaminate pentru exactitate \xc3\xaen Islanda, ocazie cu care b\xc3\xa2rnele bisericii din V\xc4\x83leni au fost datate la anul 1521._NEWLINE_Biserica avea 14 metri lungime \xc8\x99i 5 l\xc4\x83\xc8\x9bime, era \xc3\xaenzestrat\xc4\x83 cu pictur\xc4\x83 mural\xc4\x83 \xc8\x99i icoane vechi lucrate \xc3\xaen tempera pe lemn, deosebit de valoroase, care ast\xc4\x83zi se g\xc4\x83sesc la muzeul Maramure\xc8\x99ului din Sighet; \xc3\xaentre acestea se p\xc4\x83streaz\xc4\x83 \xc8\x99i o icoan\xc4\x83 din secolul XIV. Pentru construc\xc8\x9bia bisericii s-au folosit b\xc3\xa2rne de stejar cu un diametru variabil \xc3\xaentre 34-54 cm \xc8\x99i o lungime aproximativ\xc4\x83 de 11 m. B\xc3\xa2rnele din pere\xc8\x9bi au fost cioplite cu o grosime de 11-15 cm \xc8\x99i o \xc3\xaen\xc4\x83l\xc8\x9bime de 30-40 cm. Fe\xc8\x9bele lemnelor sunt finisate neted cu barda pe toate cele patru p\xc4\x83r\xc8\x9bi._NEWLINE_Planul bisericii era dreptunghiular, cu altarul \xc3\xaen hexagon, interiorul fiind \xc3\xaemp\xc4\x83r\xc8\x9bit egal \xc3\xaentre b\xc4\x83rba\xc8\x9bi \xc8\x99i femei, avea toate cele necesare cultului \xc8\x99i putea primi 250 de credincio\xc8\x99i. B\xc4\x83tr\xc3\xa2nii \xc3\xae\xc8\x99i amintesc c\xc4\x83 la femei pe jos erau podele, iar b\xc4\x83rba\xc8\x9bii st\xc4\x83teau pe piatr\xc4\x83. Acoperi\xc8\x99ul din \xc8\x99indril\xc4\x83 era \xc3\xaen dou\xc4\x83 ape cu dou\xc4\x83 stre\xc8\x99ini, iar turnul \xc3\xaempodobit cu sc\xc3\xa2nduri, cu v\xc3\xa2rfurile crestate at\xc3\xa2rn\xc3\xa2nd \xc3\xaen jos. La \xc3\xaenceputul secolului XX s-a ad\xc4\x83ugat un pridvor. Ulterior biserica a fost sacrificat\xc4\x83 \xc3\xaen favoarea construirii noii biserici de piatr\xc4\x83 pe care v\xc4\x83lenarii au hot\xc4\x83r\xc3\xa2t s\xc4\x83 o ridice \xc3\xaencep\xc3\xa2nd cu anul 1934. Datorit\xc4\x83 greut\xc4\x83\xc8\x9bilor financiare, biserica a fost v\xc3\xa2ndut\xc4\x83 \xc3\xaen 1944 \xc8\x99i demolat\xc4\x83 abia \xc3\xaen 1947, fiind evaluat\xc4\x83 \xc3\xaen cantitatea de lemn de construc\xc8\x9bie (care valora doi boi). Nimeni nu s-a g\xc3\xa2ndit la valoarea cultural\xc4\x83 \xc8\x99i afectiv\xc4\x83 pentru at\xc3\xa2tea genera\xc8\x9bii care au pre\xc8\x9buit-o \xc8\x99i s-au rugat \xc3\xaen ea. _NEWLINE_Prima ini\xc8\x9biativ\xc4\x83 a demol\xc4\x83rii a e\xc8\x99uat, pentru c\xc4\x83 din senin s-a pornit un v\xc3\xa2nt puternic, iar omul care se urca pe turn s-a speriat \xc8\x99i s-a dat jos chiar dac\xc4\x83 era pl\xc4\x83tit pentru acest lucru. Cump\xc4\x83r\xc4\x83torul voia s\xc4\x83 renun\xc8\x9be la demolarea ei cer\xc3\xa2nd \xc3\xaen schimb banii \xc3\xaenapoi, dar pentru c\xc4\x83 a fost refuzat \xc8\x99i pentru a nu r\xc4\x83m\xc3\xa2ne p\xc4\x83gubit, a demolat-o. Lemnele bisericii s-au \xc3\xaemp\xc4\x83r\xc8\x9bit \xc3\xaen trei. Dintr-o parte s-a construit o cas\xc4\x83 \xc3\xaen V\xc4\x83leni, care a ars, tr\xc4\x83snit\xc4\x83 \xc3\xaentr-o furtun\xc4\x83; a dou\xc4\x83 parte s-a transportat \xc3\xaen Corne\xc8\x99ti \xc8\x99i nu se mai \xc8\x99tie nimic de ea, iar din a treia parte s-a construit o \xc8\x99ur\xc4\x83 cu grajd \xc3\xaen C\xc4\x83line\xc8\x99ti (folosit\xc4\x83 pentru foarte scurt timp). Din ini\xc8\x9biativa \xc8\x99i prin ac\xc8\x9biunea institu\xc8\x9biilor locale (Parohia Ortodox\xc4\x83, Asocia\xc8\x9bia cultural\xc4\x83 \xe2\x80\x9eTiberiu Utan\xe2\x80\x9d, \xc8\x98coala general\xc4\x83) aceast\xc4\x83 a treia parte din biseric\xc4\x83 a fost readus\xc4\x83 \xc8\x99i ridicat\xc4\x83 \xc3\xaen curtea parohial\xc4\x83, ca o repara\xc8\x9bie istoric\xc4\x83 \xc8\x99i moral\xc4\x83, \xc3\xaen anul 2005, an \xc3\xaen care s-a resfin\xc8\x9bit biserica de zid \xc8\x99i s-au s\xc4\x83rb\xc4\x83torit 600 de ani de atestare documentar\xc4\x83 a satului V\xc4\x83leni. Se p\xc4\x83streaz\xc4\x83 din vechea biseric\xc4\x83 Sf\xc3\xa2nta Mas\xc4\x83 din altar \xc8\x99i Sf\xc3\xa2ntul Chivot (cu pictura destul de bine conservat\xc4\x83), c\xc3\xa2\xc8\x9biva prapori \xc8\x99i u\xc8\x99ile \xc3\xaemp\xc4\x83r\xc4\x83te\xc8\x99ti.'